11. alkalommal várja a kicsiket a Fogtündér Pécsett

Folytatódik a FOGTÜNDÉR játékos szűrőprogram, amely a 6 hónapos és 4 éves közötti gyermekek számára szervez térítésmentes fogászati szűrővizsgálatot a PTE Klinikai Központ Fogászati és Szájsebészeti Klinika gyermekfogászati részlegén.

A program szakmai vezetője Dr. Balásné Dr. Szántó Ildikó, a PTE KK Fogászati és Szájsebészeti Klinika gyermekfogászati részleg tanszékvezetője hangsúlyozta, hogy a szakmai ellenőrzésen túl **külön értéke a programnak, hogy a kicsik a szülőkkel érkeznek**, -gyakran az egész család!- **így személyes tanácsadásra van lehetőség. Feltehetik kérdéseiket, megbeszélhetik aggályaikat.** Ezáltal a szülőknem közvetett úton, például az óvodák közvetítésével kapnak tájékoztatást, hanem személyesen. **A szakmai kimutatások szerint a 3 éves gyermekek 1/3-ának van szuvas foga.** A szuvasodás a tejfogakról átterjedhet az alattuk megbúvó, ínyt áttörni készülő maradó fogakra is.

A jelenlegi jogszabályok értelmében a 3 év alatti gyermekeknek nincs szervezett, avagy kötelező fogászati szűrővizsgálata, kontrollja, így a FOGTÜNDÉR program egy hiánypótló szűrővizsgálat.

A **klinikán 2024. február 29-én csütörtökön** 15:30-17:30 között várják a kicsiket anyukákkal, apukákkal együtt, hogy a fogorvosi találkozás élmény és ne görcsös félelem legyen.

**Részvétel csak REGISZTRÁCIÓVAL** lehetséges, az *ertedesveledvideo@gmail.com*címen. A regisztráció alapján kapnak időpontot a jelentkezők. Várhatóan ismét jelentős lesz az érdeklődés, a jelentkezések sorrendje alapján történik a regisztráció. Akik február 29-re már nem kapnak időpontot, azokat az áprilisi Fogtündér napra előjegyzik

A FOGTÜNDÉR program megvalósítását a Miniszterelnökség támogatja a NEA, illetve a Bethlen Gábor Alapkezelő közreműködésével. A FOGTÜNDÉR szűrésről a gyermekek fogkefével és tejfogtartó dobozkával térhetnek haza a dm és a Jordan támogatásának köszönhetően.